钦定古今图书集成/明伦汇编/官常典/第316卷 > 门克新
## 钦定古今图书集成/明伦汇编/官常典/第316卷 > 门克新

按《明外史任亨泰传》：“继亨泰者，巩昌门克新，由荐举
为泰州教谕。洪武二十六年，秩满来朝，帝召问经史
及政治得失，直言无隐，授左赞善。时绍兴王俊华以
善文辞，授右赞善。上谕吏部曰：‘左克新，右俊华，重直
言也。初，教官给由至京，帝询民疾苦。岢岚吴从权、山
阴张桓皆言：臣职在训士，民事无所与’。帝怒曰：‘宋胡
瑗为苏、湖教授，其教兼经义治事。汉贾谊、董仲舒皆
起田里，敷陈时务；唐马周不得亲见太宗，且教武臣
言事。今既集朝堂，朕亲询问，俱无以对。志圣贤道者
固如是乎’？”命窜之边外，且榜谕天下学校，使为鉴戒。
至是克新以亮直见重，不数年，擢礼部尚书。寻引疾，
命太医给药物，不辍其俸。及卒，命有司护丧归葬。